b'\n_START_ARTICLE_\nFredrik Saarela\n_START_SECTION_\nOpinnot\n_START_PARAGRAPH_\nSaarela suoritti yksityisesti keskikoulukurssin Iin yhteiskoulussa  vuonna 1930. H\xc3\xa4n suoritti Taktiikan soveltamiskurssin vuosina 1925 ja 1927 ja komppanianp\xc3\xa4\xc3\xa4llik\xc3\xb6iden talvitoimintakurssin Sotkamossa ja kes\xc3\xa4toimintajakson Suojeluskuntain p\xc3\xa4\xc3\xa4llyst\xc3\xb6koulussa vuonna 1933.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nT\xc3\xa4m\xc3\xa4 Alatorniolainen ty\xc3\xb6mies liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 31. lokakuuta 1915  ja otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella sek\xc3\xa4 Aa-joella. Saarela osallistui Libaussa j\xc3\xa4rjestetyille l\xc3\xa4\xc3\xa4kint\xc3\xa4kursseille.\n_START_SECTION_\nSuomen sis\xc3\xa4llissota\n_START_PARAGRAPH_\nSaarela saapui Suomeen j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana Varav\xc3\xa4\xc3\xa4peliksi ylennettyn\xc3\xa4 25. helmikuuta  1918  ja sijoitettiin Suomen Valkoiseen armeijaan l\xc3\xa4\xc3\xa4kint\xc3\xa4aliupseeriksi ylennettyn\xc3\xa4 8. j\xc3\xa4\xc3\xa4k\xc3\xa4ripataljoonaan, mist\xc3\xa4 h\xc3\xa4net siirrettiin  6. huhtikuuta 1918  alkaen joukkueenjohtajaksi 6. J\xc3\xa4\xc3\xa4k\xc3\xa4rirykmentin 18. j\xc3\xa4\xc3\xa4k\xc3\xa4ripataljoonan 1. komppaniaan ja otti osaa Suomen sis\xc3\xa4llissodan taisteluihin  Ilveksess\xc3\xa4, Hotakassa ja Muolaassa sek\xc3\xa4 etenemiseen Viipurin - Pietarin radalle.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSaarela palveli sis\xc3\xa4llissodan j\xc3\xa4lkeen 3. komppanian nuorempana upseerina edell\xc3\xa4mainitusta joukko-osastosta muodostetussa J\xc3\xa4\xc3\xa4k\xc3\xa4ripataljoona n:o 6:ssa, jolla my\xc3\xb6hemmin on ollut nimet J\xc3\xa4\xc3\xa4k\xc3\xa4ripataljoona n:o 3, Kajaanin sissipataljoona ja Pohjanmaan j\xc3\xa4\xc3\xa4k\xc3\xa4ripataljoona. Armeijasta h\xc3\xa4n erosi 24. syyskuuta 1919 ja siirtyi suojeluskuntaj\xc3\xa4rjest\xc3\xb6n palvelukseen ja toimi paikallisp\xc3\xa4\xc3\xa4llikk\xc3\xb6n\xc3\xa4 Sievill\xc3\xa4 1. helmikuuta  -  31. maaliskuuta 1920 v\xc3\xa4lisen ajan ja Karttulassa 1. huhtikuuta 1920 - 1. helmikuuta  1922 v\xc3\xa4lisen ajan sek\xc3\xa4 Lepp\xc3\xa4virralla 1. helmikuuta  1922 - 1. tammikuuta  1925 v\xc3\xa4lisen ajan. H\xc3\xa4net m\xc3\xa4\xc3\xa4r\xc3\xa4ttiin 1. helmikuuta 1925  Kuopion suojeluskuntapiirin 3. alueen ja 1. huhtikuuta 1932 Pohjolan suojeluskuntapiirin 5. alueen p\xc3\xa4\xc3\xa4llik\xc3\xb6ksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n palveli vuoteen 1938 saakka, jolloin erosi vakinaisesta palveluksesta.\n_START_SECTION_\nTalvi- ja jatkosota\n_START_PARAGRAPH_\nSaarela osallistui talvisotaan pataljoonan komentajana Jalkav\xc3\xa4kirykmentti 40:ss\xc3\xa4 ja osallistui taisteluihin Savukoskella, Joutsij\xc3\xa4rvell\xc3\xa4, M\xc3\xa4rk\xc3\xa4j\xc3\xa4rvell\xc3\xa4 ja Viipurin lahdella. Jatkosotaan h\xc3\xa4n osallistui Hanhikosken varuskunnan p\xc3\xa4\xc3\xa4llikk\xc3\xb6n\xc3\xa4, mist\xc3\xa4 h\xc3\xa4net siirrettiin my\xc3\xb6hemmin Rovaniemen varuskunnan komendantiksi ja osallistui vuonna 1944 Pohjois-Suomen evakuointij\xc3\xa4rjestelyihin.\n_START_SECTION_\nSotien j\xc3\xa4lkeinen aika\n_START_PARAGRAPH_\nSaarela toimi sotien j\xc3\xa4lkeen Lapin l\xc3\xa4\xc3\xa4ninhallituksen hintaosaston virkailijana vuoteen 1955 saakka. H\xc3\xa4n oli my\xc3\xb6s sodan j\xc3\xa4lkeen syytettyn\xc3\xa4 ns. asek\xc3\xa4tkent\xc3\xa4jutussa.'